Diari Oficial de la Generalitat Valenciana


Sumari del DOGV 2239, del 05-04-1994 (1994/831036)

RESOLUCIÓ de 2 de març de 1994, de la Direcció General de Comerç, per la qual es convoquen campanyes d'ajuda directa a les petites i mitjanes empreses comercials.
------------------------------------------------------------------------------------------------------------------------------------------------------------------

### Dades del document

Número de DOGV
:   2239

Data del DOGV
:   05-04-1994

Secció del DOGV
:   ALTRES DISPOSICIONS

Número del document
:   1994/831036


Data del document
:   02-03-1994

Organisme emissor
:   Conselleria d'Indústria, Comerç i Turisme

Tipus de document
:   Resolució

Anàlisi jurídica

RESOLUCIó de 2 de març de 1994, de la Direcció General de Comerç, per la qual es convoquen campanyes d'ajuda directa a les petites i mitjanes empreses comercials. [94/1898]  
L'article 12 de l'Ordre de 28 de febrer de 1994 de la Conselleria d'Indústria, Comerç i Turisme, estableix que per resolució de la Direcció General de Comerç, podran convocar-se ajudes de suport directe a les PIMES comercials per mitjà de la convocatòria de campanyes en matèria de reforma d'estructures comercials.  
Les campanyes que es convoquen pretenen respondre a la necessitat de procedir a l'assimilació tecnològica, a la potenciació del sector com a prestador de serveis, a les noves tendències urbanes que dinamitzen el comerç, l'actuació de les empreses per a competir davant la penetració comercial exterior i, finalment, a promoure les diverses formes d'associació i integració comercial.  
En virtut d'això, resolc:  
Article primer  
D'acord amb allò que es disposa en l'article 12 de l'Ordre de 28 de febrer de 1994, de la Conselleria d'Indústria, Comerç i Turisme, es convoquen les següents campanyes en matèria de reforma d'estructures comercials:  
1. Campanya de renovació i desenvolupament comercial als centres històrics dels municipis d'Alcoi, Alacant, Castelló, Elx, Gandia, Morella, Ontinyent, Orihuela, València, la Vila Joiosa, Xàtiva i Xixona.  
2. Campanya de modernització, transformació, trasllat i adequació de les empreses comercials ja instal·lades a les zones d'influència de noves formes comercials.  
3. Campanya de foment de l'associacionisme.  
4. Campanya de foment de la millora de l'equipament i gestió dels establiments existents per mitjà de la introducció de tecnologia informàtica.  
5. Campanya de tecnificació de magatzems i establiments majoristes.  
6. Campanya de modernització i adequació dels establiments comercials que desenvolupen la seua activitat econòmica en una unitat agrupada físicament.  
7. Campanya de foment del relleu generacional.  
8. Campanya de foment del desenvolupament d'implantació de plans de qualitat en les empreses comercials.  
9. Campanya de foment d'estructures interempresarials.  
Article segon  
1. Per a la campanya de renovació i desenvolupament comercial als centres històrics citats en l'article primer, s'estableixen les següents vies d'ajuda:  
a) Subvencions de fins al 20% del cost de l'adequació de la part externa de l'establiment (rètols, façanes i vitrines) al seu entorn arquitectònic i urbanístic, amb un màxim de 1.000.000 PTA per establiment.  
b) Subvencions de fins al 20% amb un límit de 3.000.000 PTA per establiment, del cost de la inversió a realitzar en noves implantacions o reformes que suposen una transformació significativa en el comerç a nivell de producte, gestió i/o tecnologia, sempre que desenvolupen la seua activitat en baixos comercials i contribuesquen a la revitalització comercial de les trames urbanes dels centres històrics on s'ubiquen i que, als efectes d'aquestes ajudes, definirà el seu àmbit la Direcció General de Comerç.  
Per a la tramitació d'aquestes ajudes, i en aquells casos en què resulte procedent, haurà de presentar-se una sol·licitud d'informe o resolució, si és el cas, de la Direcció General de Patrimoni Cultural de la Conselleria de Cultura.  
2. Per a la campanya de modernització, transformació, trasllat i adequació de les empreses comercials ja situades a les zones d'influència de noves formes comercials, els projectes hauran de dirigir-se a l'execució d'inversions que contribuesquen a millorar la posició comercial i/o la seua implantació i sempre que la seua oferta coincidesca clarament amb la de la nova forma comercial.  
En tot cas, tindran preferència els comerços que puguen establir-se, per trasllat o ampliació, a galeries comercials, si n'hi ha en la nova forma comercial, encara que la seua oferta no coincidesca.  
El percentatge màxim de subvenció serà del 20%, sense que supere la quantitat de 1.000.000 PTA per establiment.  
3. Per a la campanya de foment de l'associacionisme, es fixen dues possibilitats:  
a) Ajuda de fins al 20% dels recursos invertits per l'empresa comercial per a la seua participació o accés a la forma associativa amb un límit d'1.000.000 PTA per establiment.  
b) Subvenció de fins al 20% de la inversió en immobilitzat necessària, en l'establiment comercial per a adequar-se a les condicions establertes per la forma associativa, sense superar la quantitat d'1.500.000 PTA per establiment i comerciant preexistent.  
En aquest cas, es considerarà inversió necessària aquella que especifique la forma associada per mitjà de l'aportació del document que enumere les condicions i les normes que han de complir els nous associats.  
4. Per a la campanya de tecnologia informàtica podran concedir-se subvencions de fins al 15%, amb un límit d'1.000.000 PTA per establiment i comerciant preexistent, del cost de les aplicacions i equipament tecnològic informàtic que supose, almenys, un control i seguiment del producte a comercialitzar des de la seua entrada en el comerç fins que isca en caixa (lectura òptica, escànners, etc.).  
5. Per a la campanya de tecnificació de magatzems i establiments majoristes, podran concedir-se ajudes de fins al 20% de la inversió a realitzar sempre que representen una substancial millora en la circulació de béns i informació de l'empresa. Als efectes d'allò regulat en aquest punt es considerarà inversió els estudis previs que puguen realitzar-se per a determinar les inversions i les accions que es van a desenvolupar. La subvenció no superarà la quantitat de 6.000.000 PTA per empresa.  
6. Per a la campanya de modernització i adequació dels establiments comercials que desenvolupen la seua activitat econòmica en una unitat agrupada físicament podran concedir-se:  
a) Subvencions de fins al 20% del cost suportat per cadascun dels comerciants establerts en la unitat física (mercat, galeria comercial,...) en l'adequació del seu establiment o els espais comuns de la dita unitat a un projecte global de reforma, modernització, equipament i/o modificació d'imatge del citat entorn físic. La subvenció que es concedirà no podrà superar la quantitat d'1.500.000 PTA per establiment.  
b) Per a la implantació, modernització, ampliació transformació del punt de venda, ubicat en mercats municipals privats, sempre que supose una millora sobre la tecnologia preexistent, podran concedir-se ajudes de fins al 10% amb un límit de 500.000 PTA en les implantacions i de fins al 15%, amb un límit d'1.000.000 PTA, en els altres casos.  
En ambdós casos s'haurà d'acreditar haver tramitat les autoritzacions municipals relatives a la inversió proposada.  
7. Per a la campanya de foment del relleu generacional en el comerç podran concedir-se subvencions de fins al 20% de la la inversió que es realitze, per part del nou titular, en l'establiment per a actualitzar-ne la gestió i la imatge a les tècniques i tendències actuals. Per a accedir a aquestes ajudes, el comerç haurà de tenir un mínim de 15 anys d'antiguitat amb el seu actual titular, i aquest, almenys 55 anys d'edat, i el nou titular, menys de 35 anys. Aquest últim haurà de demostrar la seua capacitat per a la renovació de l'establiment per mitjà de l'aportació de documentació que acredite la seua experiència, la seua formació en el sector de la distribució, i la presentació d'un projecte amb un estudi de viabilitat que incloga les millores que cal introduir en la infrastructura, la imatge i la gestió.  
La subvenció que es concedirà no podrà superar la quantitat de 3.000.000 PTA per establiment.  
Per a determinar el percentatge de l'ajuda en cada cas es valorarà:  
- Adequació del projecte a les tendències actuals del comerç i del consumidor i/o usuari.  
- Experiència i/o formació demostrada.  
- Vinculació existent entre el sol·licitant i el titular actual.  
8. Per a la campanya de foment del desenvolupament d'implantació de plans de qualitat en les empreses comercials podran concedir-se ajudes de fins al 25% de les despeses de diagnosi i inversions que suposen la implantació d'accions en aspectes organitzatius i funcionals que milloren el nivell de qualitat, en funcionament i serveis, de l'empresa. La subvenció màxima que es concedirà per empresa preexistent serà de 2.500.000 PTA si comporta inversions i de 500.000 pessetes si només es tracta d'estudis de diagnosi.  
9. Per a la campanya de foment d'estructures interempresarials podran concedir-se ajudes fins al 25% de la despesa que es va a realitzar sempre que, almenys, 3 empreses del sector comercial promoguen la realització de:  
a) Estudis d'implantació o desenvolupament d'estructures interempresarials.  
b) Estudis d'implantació de xarxes de franquícia.  
c) Costos de creació o desenvolupament d'aplicacions informàtiques que permeten el desenvolupament d'una gestió comercial integrada.  
d) Inversions derivades de les accions anteriors.  
L'ajuda es concedirà proporcionalment a l'aportació al projecte de cadascuna de les empreses i en tot cas no serà superior a 1.500.000 PTA per als supòsits a), b) i c) i 3.000.000 PTA per al supòsit d).  
Article tercer  
En tot cas, no podrà concedir-se mes d'una subvenció de les regulades en l'article anterior per a les diverses partides del pressupost d'inversió que es presente.  
Article quart  
Podran accedir a les ajudes previstes en aquesta resolució aquelles persones físiques i/o jurídiques que, dedicades a l'activitat comercial i/o de prestació de serveis, d'acord amb la Classificació Nacional d'activitats Econòmiques, que vulguen dur endavant projectes en les PIMES comercials sempre que reunesquen les següents condicions:  
1. Que el seu caràcter siga bàsicament comercial.  
2. Que no creen o consoliden situacions que atenten contra la lliure competència.  
3. Que siguen viables econòmicament i financerament.  
4. Que introduesquen modificacions que, al parer de la Direcció General de Comerç de la Conselleria d'Indústria, Comerç i Turisme, representen millores significatives en la funció pròpiament comercial, a través de la introducció de noves tecnologies tangibles i intangibles.  
Article cinquè  
1. Les sol·licituds, dirigides a la Direcció General de Comerç en imprès normalitzat, es presentaran abans que finalitze la inversió als serveis territorials de Comerç corresponents, acompanyats de la següent documentació:  
a) Documentació acreditativa i identificativa de l'empresa sol·licitant i en el seu cas del seu representant legal.  
b) Fotocòpia de la Targeta d'Identificació Fiscal.  
c) Justificació documental d'estar al corrent de les obligacions fiscals i davant la Seguretat Social, i també amb aquelles que, arribat el cas, establesca la Llei de Pressupostos de la Generalitat Valenciana.  
d) Avantprojecte on conste:  
- Memòria detallada del projecte que es vol desenvolupar, indicant-ne els terminis d'execució.  
- Plànols de situació i distribució actual i futura.  
- Pressupostos o factures proforma de la inversió projectada.  
e) Llicència municipal d'obres i/o d'obertura o acreditació d'haver-les sol·licitat, si s'escau.  
2. En qualsevol cas, el sol·licitant haurà de comunicar si li han concedit o ha sol·licitat altres ajudes o subvencions per a la mateixa finalitat de qualsevol administració pública o ens públic.  
3. La Direcció General de Comerç podrà reclamar al sol·licitant que aporte uns altres documents o dades complementàries que estime necessàries per a la resolució de l'expedient.  
Article sisè  
El termini de presentació de sol·licituds de concessió d'ajudes serà el comprés entre l'1 de gener i el 15 de setembre de cada exercici pressupostari i per a les inversions que va a realitzar.  
Article setè  
En funció de la diferent problemàtica geogràfica i/o sectorial dels establiments comercials, la Direcció General de Comerç podrà establir criteris de prioritat per a tramitar i concedir les corresponents subvencions.  
Article vuitè  
En allò no previst en aquesta resolució s'actuarà d'acord amb el que es disposa en l'Ordre de 28 de febrer de 1994, de la Conselleria d'Indústria, Comerç i Turisme, per la qual es regulen les ajudes al sector de la distribució, en matèria de reforma d'estructures comercials.  
DISPOSICIONS ADDICIONALS  
Primera  
Mentre es mantinga la vigència de la Resolució de 7 de juny de 1993, de la Direcció General de Comerç, d'acord amb allò que es disposa en la disposició addicional primera de l'Ordre de 28 de febrer de 1994, de la Conselleria d'Indústria, Comerç i Turisme, allò establert en la disposició addicional segona de la citada resolució s'entendrà referit als articles 1.1 i 2.1 d'aquesta resolució.  
Segona  
Per a l'exercici de 1994, el finançament de les ajudes previstes en aquesta resolució i en la Resolució de 7 de juny d'1993, de la Direcció General de Comerç, sobre convocatòria de campanyes de reforma d'estructures comercials, serà el que establesca la disposició addicional segona de l'Ordre de 28 de febrer d'1994, de la Conselleria d'Indústria, Comerç i Turisme.  
DISPOSICIó TRANSITòRIA  
Podran acollir-se a les ajudes establertes en aquesta resolució les sol·licituds que s'hagen presentat abans de la publicació de l'Ordre de 28 de febrer d'1994, de la Conselleria d'Indústria, Comerç i Turisme.  
DISPOSICIó FINAL  
Aquesta resolució entrarà en vigor el dia que es publique en el Diari Oficial de la Generalitat Valenciana.  
València, 2 de març de 1994.- El Director General de Comerç: Luis Manuel Boyer Cantó.